FORTH เสียงอ่อยรับปีนี้รายได้พลาดเป้า ลุ้นผลประมูลงานสื่อสารใน Q4
FORTH เสียงอ่อย รับปีนี้รายได้พลาดเป้าที่ตั้งไว้ 5.6 พันลบ. หลังงานภาครัฐชะลอตัว รอผลประมูลงานระบบสื่อสาร มูลค่า 2 พันลบ. คาดได้ความชัดเจนใน Q4/5
30 ก.ย. 2559

นายชัชวิน พิพัฒน์โชติธรรม โชติธรรม บริษัท ฟอร์ท คอร์ปอเรชั่น จำกัด (มหาชน) หรือ FORTH เปิดเผยว่า บริษัทยอมรับว่ารายได้ปีนี้จะทำได้ใกล้เคียงปีก่อนที่ 5,128.66 ล้านบาท พลาดเป้าหมายจากเดิมที่คาดจะเติบโตได้ราว 16% หรือทำรายได้แตะ 5,600 ล้านบาท เป็นผลจากงานภาครัฐชะลอตัว และงานภาคเอกชนยังออกมาค่อนข้างน้อย มีเพียงงานขนาดเล็กมูลค่า 10-20 ล้านบาท ซึ่งสัดส่วนรายได้ส่วนใหญ่ของบริษัทฯจะมาจากภาครัฐมากกว่า 50% ในส่วนที่เหลือเป็นของภาคเอกชน
อย่างไรก็ตาม บริษัทอยู่ระหว่างเข้าประมูลงานภาครัฐ ประเภทงานวางระบบสื่อสาร มูลค่ารวมทั้งสิ้นราว 2,000 ล้านบาท ซึ่งบริษัทคาดหวังจะได้งานทั้งหมด คาดว่าจะได้ข้อสรุปในช่วงไตรมาส 4/59 โดยหากได้รับงานดังกล่าวก็จะรับรู้รายได้ในปี 60
ด้านการลงทุน บริษัทยังคงเดินหน้าสร้างคลังสินค้าเพื่อรองรับการขยายตัวของตู้บุญเติม ปัจจุบันเข้าซื้อที่ดินเรียบร้อยแล้ว คาดว่าจะเริ่มดำเนินงานก่อสร้างช่วงปลายปีนี้ และน่าจะใช้งานได้ราวกลางปี 60 ภายใต้งบลงทุนรวม 200 ล้านบาท